Det er to hændelser, der ligger til grund for bøden.

AaB er startet sæsonen i Nordic Bet Ligaen med et brag. Også bogstavligt talt. For udover to sejre i de første to kampe, så har AaB også modtaget sæsonens første bøde, efter hjemmekampen mod AC Horsens den 29. juli. Det fremgår af DBU's hjemmeside . Til opgøret gjorde AaB's tilskuere nemlig brug af pyroteknik og raketter omkring 20 gange ved indløbet til kampen samt to gange ved anden halvlegs start. AaB tildeles derfor en bøde på 27.500 kroner i medfør af Divisionsforeningens regler om sikkerhed og orden på stadion. Og det er altså ikke uvant for den nordjyske fodboldklub, for i forrige Superligasæson modtog man intet mindre end 13 indberetninger indenfor blot 12 måneder.